## La Generalitat reforça el servici de vigilància preventiva davant d’incendis amb 270 recursos repartits estratègicament en la Comunitat Valenciana

*** Augmenta el nombre d’observatoris forestals, unitats de prevenció i manteniment, així com les estructures provincials i autonòmiques
* El conseller ha assenyalat que “amb estes millores s’optimitza la capacitat de resposta i coordinació entre les diferents administracions”**

La Generalitat reforça el servici de vigilància preventiva enfront d’incendis forestals amb 270 recursos repartits estratègicament en la Comunitat Valenciana.

El conseller de Medi Ambient, Infraestructures i Territori, Vicente Martínez Mus, ha presentat el programa de vigilància preventiva enfront d’incendis en l’Observatori Forestal d’Alt del Pi de Serra. Allí ha destacat que “amb estes millores s’optimitza la capacitat de resposta i coordinació entre les diferents administracions”, i ha afegit que la prevenció és “una tasca contínua, independentment de l’estació de l’any o les condicions meteorològiques”.

En esta línia, el conseller ha incidit que “des de gener s’han incorporat recursos de manera progressiva, tant unitats de prevenció com personal en observatoris, per a garantir que estiguen plenament operatius en juny, quan el risc d’incendis augmenta”.

Amb este reforç, el Servici de Vigilància Preventiva compta amb 270 recursos distribuïts estratègicament en 66 observatoris forestals, 136 unitats de prevenció, 10 unitats de manteniment, 20 persones destinades en les estructures provincials i altres 20, en les autonòmiques. A més, es disposa de quatre efectius en les centrals de prevenció d’incendis, set persones en el sistema integrat de gestió d’incendis forestals, així com altres set en la unitat tècnica d’anàlisi.

**Prevenció d’incendis**

Segons ha explicat el conseller, este servici té entre les seues funcions el seguiment meteorològic i del risc d’incendis, així com la vigilància dissuasiva i la informació al ciutadà. També s’encarrega de la detecció d’incendis forestals, del desplegament d’una resposta ràpida per a localitzar el foc, de facilitar l’accés dels recursos d’extinció, del control de l’avanç del foc i de donar suport durant les labors d’extinció.

Martínez Mus ha recordat que “durant l’hivern no es baixa la guàrdia, ja que, a través de diferents programes pressupostaris, es desenrotllen també labors de prevenció, com el manteniment d’àrees tallafocs, observatoris i pistes forestals i la construcció de nous depòsits d’aigua”.

Finalment, el conseller ha destacat “la important actuació d’emergència d’este departament a les províncies de València i Castelló després de les riuades d’octubre de 2024 per a adequar pistes forestals, restituir ponts i pontons que van ser arrasats per l’aigua”.

**Restauració d’infraestructures de prevenció d’incendis**

Recentment, el Consell va autoritzar la declaració d’emergència de les actuacions de restauració d’infraestructures de prevenció d’incendis forestals danyades per les inundacions amb un pressupost estimat de 93 milions d’euros.

Les pluges intenses del mes d’octubre passat van ocasionar danys en més de 1.201 punts d’infraestructura de prevenció d’incendis, molts dels quals presenten múltiples desperfectes. L’objectiu és garantir que estes infraestructures es troben en condicions òptimes per a previndre i combatre possibles incendis forestals i protegir els boscos de la Comunitat Valenciana.

Entre els danys comptabilitzats es troben 17 ponts danyats, 480 murs i talussos inestables, així com 356 incidències en passos d’aigua. A més, s’han registrat danys en 419 cunetes i passos d’aigua, 994 afectacions en ferms, 199 danys per arbres caiguts i 305 unitats de vegetació afectada.

Fecha: 03/04/2025